Хакимлығының икенсе яртыһында Ибраһимдың ҡылыҡтары кинәт үҙгәреүсән була, унда йыш ҡына шашыу өйәнәктәре башлана. Шундай бер өйәнәген замандаштары һәм тарихсылар һүрәтләй. Был ваҡиға Ибраһимдәң улы һәм вариҫы шаһзада Мәхмүт менән була. Тыуғандан һуң малайҙы имсәк инәһенә бирәләр. Мәхмүттең имсәк инәһе ҡара алашарҙарҙың башлығы кизляр-аганың тотҡон ҡатыны була. Кизляр-ага уны йөклө булыуын белмәй һатып ала. Тиҙҙән ҡатындың улы тыуа. Кизляр-ага ҡатынға һәм малайға эҫенеп китә һәм уны уллыҡҡа ала. Имсәк инәһе бала менән һәрәмдә йәшәгәнгә күрә, Ибраһим уларҙы йыш күрә һәм шулай уҡ малайға эҫенеп китә. Уға малай менән уйнауы үҙенең улына ҡарағанда ла ҙур кинәнес килтерә. Шаһзада Мәхмүттең әсәһе, Турхан-солтан көнләшә һәм үҙенең ҡәнәғәтһеҙлеген белдерә. Ибраһим ярһып китеп, малайҙы әсәһенең ҡулынан тартып ала һәм бассейнға ташлай (икенсе сығанаҡтар буйынса — фонтанға). Мәхмүд ныҡ бәрелә һәм саҡ һыуға батмай ҡала. Вариҫты алашарҙар ҡотҡара, ләкин уның маңлайында ғүмерлеккә йөй ҡала. Ошо ваҡиғанан һуң кизляр-ага ҡол ҡатын һәм баланы алып, һәрәм ҡатындарының бер өлөшө менән хажға юллана. Ләкин 1644 йылдың 28 сентябрендә Мальта рыцарҙары эскадраһы уларҙың карабын эләктерә һәм кизляр-ага үлтерелә. Кизляр-аганың тол ҡатыны ла вафат була, әммә рыцарҙар уны солтан ҡатыны, ә уның балаһы солтан улы тип ҡабул итә, сөнки улар башҡаларға ҡарағанда байыраҡ кейенгән була һәм оҙатып барыусылар улар менән үҙҙәрен солтан ғаиләһе ағзаларына ҡараған һымаҡ тота.